Terugkeerdatums vir ander leerders bekend  Angie Motshekga. Foto: Jairus Mmutle/GCIS Angie Motshekga, minister van basiese onderwys, het die datums waarop skoolkinders wat steeds tuis is kan terugkeer skool toe, bekend gemaak. Volgens die jongste gewysigde regulasies in die Staatskoerant sal gr. 3- en gr. 10-leerders op 20 Julie terugkeer skool toe. Gr.1- en gr. 2-leerders sal tot 27 Julie moet wag voordat hulle kan terugkeer skool toe. Leerders in gr. 4 en gr. 9 sal eers op 17 Augustus weer in die klaskamer wees en gr. 5- en gr. 8-leerders sal laaste mag terugkeer skool toe op 31 Augustus. Leerlinge in gr. R, gr. 6, gr. 7, gr. 11 en gr. 12 het reeds teruggekeer skool toe. Die jongste aankondigings kom nadat Motshekga Sondag gesê het 968 skole moes al weens Covid-19-gevalle toemaak en weer oopmaak sedert gr. 7 en gr. 12-leerders op 8 Junie teruggekeer het. Motshekga het gesê die departement word steeds beperk deur Covid-19-verwante uitdagings en kan nie bekostig dat alle leerders op dieselfde tyd terugkeer nie.